איסר חלמיש

איסר חלמיש (חלמר) (8 במרץ 1923 - 17 בדצמבר 2008) היה לוחם פלמ"ח ואיש המחלקה הערבית. ממקימי וממפקדי היחידה הצ'רקסית והדרוזית. מאנשי הממשל הצבאי של צה"ל. פעל רבות להנצחת מורשת הפלמ"ח ומורשת התרבות הצ'רקסית דרוזית במערכת החינוך.

== קורות חיים ==
=== ילדותו ===
איסר נולד ב-1923 בזכרון יעקב כאיסר חלמר להוריו טוכה ויוסף חלמר שעלו ב-1905 מאוקראינה (האימפריה הרוסית), איסר למד בבית הספר המקומי.

ב-1938 עברה המשפחה לבנימינה. את לימודיו התיכוניים השלים איסר בבית הספר מקוה ישראל שם חבר ל-חיים בר-לב שעודד אותו להתגייס לפלמ"ח.

=== השירות בפלמ"ח ===
עם סיום לימודיו ב-1941 התגייס איסר לפלמ"ח והצטרף למחלקה הערבית וב-1944 נשלח לקורס קצינים בג'וערה.

עד תחילת מלחמת העצמאות עסק איסר בפעילויות ביטחוניות שונות. בין השאר הפעילה המשפחה תחנת רדיו מביתה בבנימינה. כמו כן שימש הבית נקודת מעבר כוחות פלמ"ח לפעולות באזור הכרמל

ב-1948 מונה כקצין המודיעין והמבצעים של הגדוד השישי של הפלמ"ח בחטיבת הראל (תחת פיקודו של המג"ד צבי זמיר). גדוד זה עסק בליווי ואבטחת השיירות לירושלים.

במהלך המלחמה השתמש איסר בכישוריו שנרכשו במחלקה הערבית כדי לשכנע חיילי אויב ממוצא צ'רקסי ודרוזי לעבור לצד הישראלי

=== השירות בצה"ל ===
לאחר סיום המלחמה גויס איסר לצה"ל שם המשיך לטפח את הקשרים עם המיעוטים הדרוזים והצ'רקסים, הביא להקמת יחידת המיעוטים במסגרת צה"ל והיה ממפקדיה הראשונים. בתקופה זו שירת איסר בדרום הארץ במניעת הברחות ובלחימה בפדאיון ובהמשך עבר (עם משפחתו) לצפון הארץ.

ב-1960 הועלה לדרגת סא"ל ומונה למושל באזור המשולש הגדול (באקה אל-גרבייה, טולכרם, ג'ת, טייבה ועוד). בתקופה זו גרה המשפחה בנתניה.

ב-1967, לאחר סיום הממשל הצבאי, החל איסר לשרת כמתאם פעולות בשטחי יהודה ושומרון ובטיפול באוכלוסייה הפלשתינאית. בתקופה זו עברה המשפחה להתגורר בלוד.

ב-1971 השתחרר איסר מצה"ל.

=== לאחר שחרורו ===
לאחר שחרורו מצה"ל חזרה המשפחה לגור בבית ההורים בבנימינה ואיסר החל לעבוד בבית החרושת לצמיגים "אליאנס" בחדרה. בגיל 60 פרש לפנסיה.

במקביל עסק איסר רבות בהנחלת מורשת הפלמ"ח ומורשת הגדוד הצ'רקסי דרוזי. בין השאר תרם חומרים רבים למוזיאון הפלמ"ח ברמת אביב.

=== גילוי מטוס ה"נורסמן" ===

ב-10 במאי 1948 שלח חיל האוויר מטוס תובלה קל מסוג "נורדואין UC-64A נורסמן" לסיוע אווירי בכיבוש הכפר בית מחסיר (היום בית מאיר) על ידי חטיבת הראל של הפלמ"ח. צוות המטוס כלל שני טייסים ([https://www.izkor.gov.il/יריב%20שיינבוים/en_30b6670315d03fe226e82b0b35234ed8 יריב שיינבאום] ודניאל בוקשטיין), אלחוטן/צלם אווירי ([https://www.izkor.gov.il/שלמה%20כהן/en_d6996c66f3253493a95dd63913f2b180 שלמה כהן]) ושלושה מומחי חימוש ([https://www.izkor.gov.il/שלמה%20רוטשטיין/en_0a3c63648e59038eb0d0acd492d01870 שלמה רוטשטיין], [https://www.izkor.gov.il/יצחק-מרדכי%20שקלנייביץ/en_b999939643b40b8c51d520b8476e1322 יצחק שקלנביץ] ו[https://www.izkor.gov.il/צבי%20שוסטרמן/en_1d7fe94ba96185e9f03eecc99512ed67 צבי שוסטרמן]). המטוס נשא פצצה ניסיונית חדשה – חבית נפץ במשקל 200 קילוגרמים. מסיבה בלתי ידועה התרסק המטוס על פסגת דיר עמר (היום הר איתנים) ועקבותיו ועקבות אנשי צוותו לא נמצאו.

לאחר האירוע סייע איסר לחקור שבוי ערבי ולאתר את המטוס ואת גופות אנשי הצוות. אנשי הצוות הובאו לקבורה בקבר אחים בקריית ענבים ואילו מנוע המטוס שימש להקמת אנדרטה על הר הטייסים.

=== חייו האישיים ===
איסר נישא ב-1945 לרבקה לבית ורזגר (אמיתי) (ילידת 1924) ונולדו להם שני בנים ובת. בנו תא"ל יובל חלמיש שירת כקצין מודיעין ראשי. נכדו גל חלמיש הוא שחקן כדורסל. איסר נפטר ב-2008 בבנימינה ורבקה נפטרה ב-2012. שניהם נקברו בבית הקברות בבנימינה.

== קישורים חיצוניים ==
* שמעון שגיא, [https://web.archive.org/web/20140907120744/http://gfn.co.il/index.php?option=com_content&view=article&id=842 איסר חלמיש], גל גפן, 19 בדצמבר 2008
* איתי טטרו, [https://web.archive.org/web/20131013044735/http://gfn.co.il/index.php?option=com_content&view=article&id=1261 הסיפורים מתחת לשפם], גל גפן, 18 בינואר 2009
* 
* 

== הערות שוליים ==

קטגוריה:לוחמי הפלמ"ח
קטגוריה:אנשי היישוב ילידי הארץ
קטגוריה:לוחמי ההגנה
קטגוריה:מושלים צבאיים ישראלים
קטגוריה:בנימינה-גבעת עדה: אישים
קטגוריה:בוגרי בית הספר החקלאי מקוה ישראל
קטגוריה:סגני-אלופים בצה"ל
קטגוריה:ישראלים שנולדו ב-1923
קטגוריה:ישראלים שנפטרו ב-2008